Mikael Justesen fra JydskeVestkysten bliver ny direktør på TV2/Nord.

Formand for TV2/Nords bestyrelse Henrik Skaarup kunne onsdag klokken ni fortælle, at en enig bestyrelse har ansat 41-årige Mikael Justesen som ny administrerende direktør. Han overtager 1. september ledelsen af tv-stationen fra Pia Daugaard, der siden 2008 har bestredet posten og som i maj meddelte at hun træder tilbage. Mikael Justesen kommer fra en stilling som chefredaktør på Danmarks største regionale dagblad JydskeVestkysten, men er oprindeligt fra Nordjylland. Han er uddannet journalist i 1995 og har arbejdet på det daværende Aalborg Stiftstidende inden turen gik til det sydjyske, hvor han har været ansat siden 1997. Om baggrunden for valget siger bestyrelsesformand Henrik Skaarup: - En enig bestyrelse på TV2/Nord har blandt mange særdeles velkvalificerede ansøgere valgt Mikael Justesen til ny administrerende direktør. Han fremtræder robust, med blik for TV2/Nords potentiale og potentialet i den nordjyske landsdel, og samtidigt med erfaring i forandringsledelse og strategisk styring af en medievirksomhed i et godt samarbejde med medarbejdere. Den nye direktør selv glæder sig til at komme igang med arbejdet i Aabybro. - Medieforbruget ændrer sig voldsomt i disse år, og det stiller store krav til medievirksomhederne. Vi skal være lynhurtige til at tilpasse os, både til nye platforme og til medieforbrugernes nye vaner og krav. Men TV2/Nord har dygtige medarbejdere, en sund økonomi og er kendt af alle i Nordjylland. Det er et fantastisk udgangspunkt for at klare det, vi står overfor", siger Mikael Justesen.